Document ID: 31981R0045

ΚΑΝΟΝΙΣΜΟΣ (ΕΟΚ) αριθ. 45/81 ΤΟΥ ΣΥΜΒΟΥΛΙΟΥ της 1ης Ιανουαρίου 1981 περί καθορισμού των γενικών κανόνων σχετικά με τα στοιχεία που αποβλέπουν στην εξασφάλιση, στον τομέα των σιτηρών και της όρυζας, της προστασίας της βιομηχανίας μεταποιήσεως και περί καθορισμού των στοιχείων αυτών για την Ελλάδα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
την πράξη προσχωρήσεως του 1979, και ιδίως το άρθρο 72 παράγραφος 1,
την πρόταση της Επιτροπής,
Εκτιμώντας:
ότι σύμφωνα με το άρθρο 66 παράγραφος 2 της πράξεως προσχωρήσεως, το ποσό του στοιχείου που αποβλέπει στην εξασφάλιση της προστασίας της βιομηχανίας μεταποιήσεως στην Ελλάδα για τα προϊόντα τα υπαγόμενα στους κανονισμούς (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1870/80 (2), και (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως της αγοράς της όρυζας (3), όπως τροποποιήθηκε τελευταία από τον κανονισμό (ΕΟΚ) αριθ. 1871/80(4), πρέπει να καθορίζεται με την απομόνωση, στα πλαίσια της προστασίας που εφαρμόζεται την 1η Ιανουαρίου 1979 από την Ελλάδα για τις εισαγωγές προελεύσεως τρίτων χωρών, του στοιχείου ή των στοιχείων που απέβλεπαν στην εξασφάλιση της προστασίας της βιομηχανίας αυτής-
ότι για να υπάρχει ένας πλήρης πίνακας των στοιχείων που αποβλέπουν στην εξασφάλιση της προστασίας της βιομηχανίας μεταποιήσεως στα πλαίσια της διευρυμένης Κοινότητος, κρίνεται σκόπιμο να περιληφθούν τα στοιχεία για την εξασφάλιση της προστασίας της βιομηχανίας της Κοινότητος των Εννέα, που εφαρμόζονται στις εισαγωγές προελεύσεως Ελλάδος, μαζί με τα στοιχεία που εφαρμόζονται από την Ελλάδα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για τα προϊόντα που υπάγονται στους κανονισμούς (ΕΟΚ) αριθ. 2727/75 και 1418/76, τα στοιχεία που αποβλέπουν στην εξασφάλιση της προστασίας της βιομηχανίας μεταποιήσεως, τα οποία αναφέρονται στο άρθρο 66 της πράξεως προσχωρήσεως (στο εξής αποκαλούμενα "σταθερά στοιχεία") και τα οποία εισπράττονται κατά την εισαγωγή στην Κοινότητα των Εννέα, προελεύσεως της Ελλάδος και κατά την εισαγωγή στην Ελλάδα προελεύσεως της Κοινότητος, των Εννέα, ή τα οποία αντικαθιστούν για την Ελλάδα, στην επιβάρυνση κατά την εισαγωγή προελεύσεως τρίτων χωρών, το στοιχείο κοινοτικής προστασίας, καθορίζονται ή περιλαμβάνονται, ανάλογα με την περίπτωση, στο παράρτημα.
2. Με την επιφύλαξη εφαρμογής του άρθρου 64 σημείο 4 της πράξεως προσχωρήσεως, τα σταθερά στοιχεία που αναφέρονται στην παράγραφο 1 σχετικά με τα προϊόντα τα υπαγόμενα στον κανονισμό (ΕΟΚ) αριθ. 2727/75 εφαρμόζονται έως την 31η Ιουλίου 1981 και τα στοιχεία σχετικά με τα προϊόντα τα υπαγόμενα στον κανονισμό (ΕΟΚ) αριθ. 1418/76 έως την 31η Αυγούστου 1981.
3. Για τις επόμενες περιόδους εμπορίας:
- όσον αφορά τις εισαγωγές στην Ελλάδα προελεύσεως τρίτων χωρών, το Κράτος μέλος αυτό καθορίζει τα σταθερά στοιχεία που αναφέρονται στην παράγραφο 1, προσαρμοζόμενα σύμφωνα με τα άρθρα 64 σημείο 2α και 66 παράγραφος 3 της πράξεως προσχωρήσεως.
Σε περίπτωση τροποποιήσεως ή αναστολής του κοινοτικού σταθερού στοιχείου που εφαρμόζεται κατά την εισαγωγή προελεύσεως τρίτων χωρών, η Ελλάς τροποποιεί ή αναστέλλει συγχρόνως το σταθερό της στοιχείο βάσεως που εφαρμόζεται κατά την εισαγωγή προελεύσεως τρίτων χωρών κατά την αναλογία που προκύπτει από την εφαρμογή των διατάξεων του άρθρου 64 σημείο 2α της πράξεως προσχωρήσεως-
- όσον αφορά τις ενδοκοινοτικές συναλλαγές, η Επιτροπή καθορίζει τα σταθερά στοιχεία που αναφέρονται στην παράγραφο 1, προσαρμοζόμενα σύμφωνα με τα άρθρα 64 σημείο 1 και 66 παράγραφος 3 της πράξεως προσχωρήσεως και λαμβανομένων υπόψη, κατά περίπτωση, των αδειών που χορηγούνται με βάση το άρθρο 64 σημείο 4 της πράξεως αυτής.
Άρθρο 2
Οι λεπτομέρειες εφαρμογής του παρόντος κανονισμού καθορίζονται, εφ' όσον παρίσταται ανάγκη, κατά τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75 και στο άρθρο 27 του κανονισμού (ΕΟΚ) αριθ. 1418/76.
Άρθρο 3
Ο παρών κανονισμός αρχίζει να ισχύει την 1η Ιανουαρίου 1981.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, την 1η Ιανουαρίου 1981.

Labels: 3
18
17
1